Moord ná beweerde stelery buite Bonnievale ondersoek | Netwerk24
Deur Maygene de Wee 23 Oktober 2019 21:28
Die boer en sy voorman het Duane Fortuin (29) van die dorp en ’n vriend glo op Sondag 13 Oktober betrap.
Kapt. Jeff Lekay, stasiebevelvoerder van die plaaslike polisiekantoor, het Woensdag bevestig dat die betrokke boer en sy voorman afgekom het op die twee wat na bewering besig was om die diefstal te pleeg.
“Hulle het glo probeer weghardloop, maar die mans het Fortuin glo gevang.”
Volgens Fortuin se vriend was dit die laaste keer dat hy hom lewend gesien het. Fortuin is die Maandag, ’n dag ná die voorval, met ernstige beserings langs die Stormsvlei-pad naby Bonnievale gevind.
Hy is na die Tygerberg-hospitaal in Parow, Kaapstad, geneem, waar hy Donderdag aan sy beserings beswyk het.
Lekay het gesê niemand is nog in hegtenis geneem nie. “Ons het wel die klag na ’n klag van moord verander. Die saak moet behoorlik ondersoek word. Ons gaan niemand in hegtenis neem voordat die ondersoek volledig afgehandel is nie. Ons moet seker maak dat die regte mense in hegtenis geneem is.”
Volgens Lekay het die polisie beslag gelê op kringtelevisiemateriaal wat op die plaas opgeneem is. Dit word nou nagegaan.
Meer oor: Tygerberg-Hospitaal | Wes-Kaap | Kaapstad | Parow | Ashton | Bonnievale | Moord